b'\n_START_ARTICLE_\nBarents-Karaisdekket\n_START_PARAGRAPH_\nBarents-Karaisdekket var et isdekke i siste istid._NEWLINE_Senteret for dekket l\xc3\xa5 i Barentshavet og Karahavet, men isen beveget seg opp bakke og innover land i europeisk Russland og Sibir. Svalbard, Frans Josefs land, Novaja Semlja og Severnaja Zemlja var ogs\xc3\xa5 dekket av denne iskappen. Utenfor finnmarkskysten hang Barents-Karaisdekket sammen med den skandinaviske innlandsisen, men de to ismassene beveget seg uavhengig av hverandre._NEWLINE_Barents-Karaisdekket demmet opp de store russiske elvene som renner mot nord: Jenisej, Petsjora, Ob og Mezen. Det ble dannet store bredemte sj\xc3\xb8er med avl\xc3\xb8p s\xc3\xb8rover til Aralsj\xc3\xb8en og Det kaspiske hav, og derfra via Svartehavet til Middelhavet. _NEWLINE_De norske forskerne Jan Mangerud og John Inge Svendsen har bidratt mye til forskningen p\xc3\xa5 Barents-Karaisdekket.'